A BIZOTTSÁG HATÁROZATA
(2006. november 6.)
a kéthéjú kagylók, tüskésbőrűek, zsákállatok, tengeri haslábúak és halászati termékek behozatalára feljogosított harmadik országok és területek jegyzékének létrehozásáról
(az értesítés a C(2006) 5171. számú dokumentumal történt)
(EGT vonatkozású szöveg)
(2006/766/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az emberi fogyasztásra szánt állati eredetű termékek hatósági ellenőrzésének megszervezésére vonatkozó különleges szabályok megállapításáról szóló, 2004. április 29-i854/2004/EK európai parlamenti és tanácsi rendeletre (1) és különösen annak 11. cikke (1) bekezdésére,
mivel:
(1)
A kéthéjú kagylók, tüskésbőrűek, zsákállatok, tengeri haslábúak és halászati termékek harmadik országokból történő behozatalára vonatkozó különleges feltételeket a 854/2004/EK rendelet határozza meg.
(2)
A 97/20/EK bizottsági határozat (2) létrehozta a kéthéjú kagylók, tüskésbőrűek, zsákállatok és tengeri haslábúak termelésére és forgalomba hozatalára vonatkozó egyenértékűségi feltételeket teljesítő harmadik országok jegyzékét, a 97/296/EK bizottsági határozat (3) pedig létrehozta az emberi fogyasztásra szánt halászati termékek behozatalára feljogosított harmadik országok jegyzékét.
(3)
A jegyzékeknek olyan harmadik országokat és területeket kell tartalmazniuk, amelyek eleget tesznek a 854/2004/EK rendelet 11. cikkének (4) bekezdésében említett kritériumoknak, és amelyek ennélfogva biztosítani tudják, hogy a Közösségbe exportált kéthéjú kagylók, tüskésbőrűek, zsákállatok, tengeri haslábúak és halászati termékek eleget tesznek a fogyasztók egészségének védelme érdekében megállapított egészségügyi feltételeknek. Mindazonáltal a tenyésztett víziállatoktól eltérő fésűskagylók zsigerektől és ivarmirigyektől teljesen elkülönített záróizmainak behozatalát az említett jegyzéken nem szereplő harmadik országokból is engedélyezni kell.
(4)
Ausztrália, Új-Zéland és Uruguay illetékes hatóságai megfelelő garanciákat nyújtottak arra vonatkozóan, hogy az élő kéthéjú kagylókra, a tüskésbőrűekre, a zsákállatokra és a tengeri haslábúakra alkalmazandó feltételek egyenértékűek a vonatkozó közösségi jogszabályok által előírtakkal.
(5)
Örményország, Belarusz és Ukrajna illetékes hatóságai megfelelő garanciákat nyújtottak arra vonatkozóan, hogy a halászati termékekre alkalmazandó feltételek egyenértékűek a vonatkozó közösségi jogszabályok által előírtakkal.
(6)
Ezért a 97/20/EK és a 97/226/EK határozat hatályát veszti és helyébe egy új határozat lép.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Kéthéjú kagylók, tüskésbőrűek, zsákállatok és tengeri haslábúak behozatala
(1) A 854/2004/EK rendelet 11. cikkének (1) bekezdésében említett azon harmadik országok jegyzékét, ahonnan a kéthéjú puhatestűek, tüskésbőrűek, zsákállatok és tengeri haslábúak behozatala megengedett, e határozat I. melléklete állapítja meg.
(2) A 854/2004/EK rendelet 11. cikkének (1) bekezdése ellenére az (1) bekezdés nem alkalmazható a tenyésztett víziállatoktól eltérő fésűskagylók zsigerektől és ivarmirigyektől teljesen elkülönített záróizmaira, melyek az (1) bekezdésben említett jegyzéken nem szereplő harmadik országokból is behozhatók.
2. cikk
Halászati termékek behozatala
A 854/2004/EK rendelet 11. cikkének (1) bekezdésében említett azon harmadik országok és területek jegyzékét, ahonnan a halászati termékek behozatala megengedett, e határozat II. melléklete állapítja meg.
3. cikk
Hatályon kívül helyezés
A 97/20/EK és a 97/296/EK határozat hatályát veszti.
A hatályon kívül helyezett határozatokra történő hivatkozásokat e határozatra való hivatkozásokként kell értelmezni.
4. cikk
E határozatnak a tagállamok a címzettjei.
Kelt Brüsszelben, 2006. november 6-án.